外屏不固婢有思逸者小兒作髙柵限之
作者：王洋
朝代：宋

paragraphs: 一從爲客今五年，囊中羞澁無一錢。
雖逢惡客如櫟社，匠石不顧斤斧全。
自矜尚可詫妻子，不用戒謹長安眠。
性慵外戶縱不閉，竊類陳平佐刺船。
昨者小兒治藩落，堅不可拔髙踰肩。
心疑過意使輟作，瓦棺自免一坏穿。
答云竈下不安室，慵倦未終頻計日。
饑鷹在臂常掣韝，病鶴傷心懷舊匹。
有自而然爾莫慚，無以聚人吾自黜。
又思廚清固無餘，以我養爾何怨疾。
忍饑只合且困眠，何爲目眺思悠然。
爾今腸空尚圖逸，藉飽安得同周旋。
人生有命甘淡泊，安貧聽我歌薰弦。
古來饑渇第可忍，醉飽以德方稱賢。